Malema vaar uit teen ANC, rassisme en gesondheidsektorJulius Malema. Argieffoto: @EFFSouthAfrica/Twitter Julius Malema, leier van die EFF, het Maandag tydens ŉ mediakonferensie uitgevaar teen rassisme, die openbare gesondheidsektor en die ANC. Volgens hom sal die EFF vanjaar rassisme takel. Hy het ook ŉ beroep gedoen op “ons mense” om alle rassisme aan die EFF te rapporteer. “Alle maatskappye wat wit mense meer betaal as swart mense vir dieselfde hoeveelheid werk, kwalifikasies en ondervinding sal gekonfronteer word om te transformeer. Maatskappye moet ook swart mense bemagtig in terme van eienaarskap en beheer.” Volgens Malema is die EFF die enigste stabiele en waarlik verenigde organisasie in Suid-Afrika. “Ons is trots op ons vyfde bestaansjaar en ons onweerlegbare eenheid en voortreflikheid as organisasie.” Hy het verder uitgevaar teen die Guptas. Volgens hom moet alle staatsinstellings teruggeneem word van die “Gupta-misdaadsindikaat”. Hy het ook sy kommer uitgespreek oor die nuwe Eskom-raad. “Hoewel ons nie Jabu Mabuza se bekwaamheid as voorsitter van die raad bevraagteken nie, is sy nabyheid aan die Rupert-gesin kommerwekkend.” Malema het gesê Suid-Afrika se openbare gesondheidsektor is in ŉ krisis gedompel. “Ons mense gaan nie hospitaal toe om lewe, behandeling en herstel te ontvang nie, maar om verneder, veroordeel en na ŉ vroeë dood gedryf te word. Hul het nie basiese fasiliteite nie, die geboue sak inmekaar, die masjiene is gebreek en daar is nie kundige praktisyns nie. Die ou mense in ons land wil nie meer na hospitale toe gaan nie as gevolg van die mishandeling wat hul daar teëkom. MIV- en vigspasiënte word openlik in rye geroep vir medikasie, dit verneder hulle en dra by tot die stigma rondom die siekte.” Volgens Malema is slegs 2% van die land se grond in swart besit. “Ons wekroep dat grond sonder vergoeding onteien moet word, moet in 2018 prakties uitgevoer word,” het Malema gesê. Hy het bygevoeg die EFF sal later vandeesmaand vir die tweede keer ŉ mosie vir grondonteiening sonder vergoeding ter tafel lê. Hy het ook benadruk dat die mosie van wantroue in Zuma voor die staatsrede aangehoor moet word. “Ons wil nie ŉ misdadiger hê wat die staatsrede lewer nie.” Hy het bygevoeg dat hul regstappe wil doen om Zuma te verbied om die staatsrede te lewer. “Ons sal vir die hof sê sy party wil hom nie hê nie so hoekom moet hy praat? Ons kan nie R4 miljoen op ŉ staatsrede mors waarna niemand gaan luister nie. Wie sal na Zuma luister?” Hy het ook weer sy party se ondersteuning uitgespreek vir die mense van Swaziland, die westelike Sahara en Palestina omdat hulle nie die reg tot selfbeskikking het nie. “Ons neem ook kennis van die ineenstorting van Libië en die oplewing van slawerny van Afrikane deur Arabiese en Europese slawehandelaars. Ons onderneem om voorbrand te maak sodat die Afrika-Unie en sy lidstate oorlog verklaar teen die slawehandel in Libië,” het Malema gesê.